Document ID: 32010D0164

DECIZIA COMISIEI
din 18 martie 2010
privind recunoașterea, în principiu, a integralității dosarelor prezentate pentru examinare detaliată în vederea posibilei înscrieri a uleiului de crăiță și uleiului de cimbru în anexa I la Directiva 91/414/CEE a Consiliului
[notificată cu numărul C(2010) 1579]
(Text cu relevanță pentru SEE)
(2010/164/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (3),
întrucât:
(1)
Directiva 91/414/CEE prevede elaborarea unei liste a substanțelor active a Uniunii Europene a căror includere în produse de protecție a plantelor este autorizată.
(2)
Plant Impact plc a prezentat autorităților Regatului Unit, la 7 septembrie 2009, dosarele pentru substanțele active ulei de crăiță și ulei de cimbru, însoțite de o cerere, în vederea obținerii includerii acestora în anexa I la Directiva 91/414/CEE.
(3)
Autoritățile britanice au informat Comisia că, la o primă analiză, se pare că dosarele pentru substanțele active în cauză îndeplinesc cerințele în ceea ce privește datele și informațiile menționate în anexa II la Directiva 91/414/CEE. De asemenea, dosarele transmise par să îndeplinească cerințele în materie de date și de informații stabilite în anexa III la Directiva 91/414/CEE în ceea ce privește un produs de protecție a plantelor care conține substanța activă în cauză. În conformitate cu articolul 6 alineatul (2) din Directiva 91/414/CEE, dosarele au fost transmise ulterior de către solicitantul respectiv Comisiei și celorlalte state membre și au fost prezentate Comitetului permanent pentru lanțul alimentar și sănătatea animală.
(4)
Prin prezenta decizie se confirmă în mod oficial, la nivelul Uniunii Europene, că dosarele îndeplinesc, în principiu, cerințele referitoare la date și de informații stabilite în anexa II și, pentru cel puțin un produs de protecție a plantelor care conține substanțele active în cauză, cerințele stabilite în anexa III la Directiva 91/414/CEE.
(5)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Dosarele privind substanțele active prezentate în anexa la prezenta decizie, transmise Comisiei și statelor membre în vederea includerii acestor substanțe în anexa I la Directiva 91/414/CEE, îndeplinesc, în principiu, cerințele privind datele și informațiile prevăzute în anexa II la directiva menționată.
Dosarele îndeplinesc, de asemenea, cerințele referitoare la date și informații prevăzute în anexa III la Directiva 91/414/CEE privind un produs de protecție a plantelor care conține substanțele active în cauză, ținând seama de utilizările propuse.
Articolul 2
Statul membru raportor continuă examinarea detaliată a dosarelor menționate la articolul 1 și comunică concluziile acestei examinări Comisiei, precum și recomandările privind includerea sau nu a substanțelor active menționate la articolul 1 în anexa I la Directiva 91/414/CEE, precum și orice condiții privind respectiva includere, cât mai curând posibil și cel târziu până la 31 mai 2011.
Articolul 3
Prezenta decizie se adresează statelor membre.
Adoptată la Bruxelles, 18 martie 2010.

Labels: 17
10
0
3
6
12